Rast indeksa na evropskim berzama
Evropske berze pozitivno su reagovale na najavu novih mera za rešavanje dužničke krize i spasavanje banke "Deksija"
Evropski indeksi su se na početku radnog dana povećali u nadi da će plan francuskih i nemačkih lidera za rešavanje dužničke krize u eurozoni obuhvatiti i dokapitalizaciju banaka. Bez obzira što Angela Merkel i Nikola Sarkozi nisu izneli mnogo detalja, investotori su zadovooljni i obećanjem. Trgovac na berzi u Frankfurtu, Fidel Helmer, kaže da su tržišta osetila olakšanje kada je saopšteno da će Francuska i Belgija da spasavaju banku „Deksija“. Merkelova i Sarkozi su juče u Berlinu razgovarali o dužničkoj krizi. Oni su izjavili da razrađuju održiv odgovor na grčke probleme i da će da ubrzaju ekonomsku koordinaciju do samita Grupe 20 početkom novembra. Patrik Armstrong, partner u firmi „Armstrong investment“, kaže da je dogovor možda umirio tržišta, ali da to neće biti dugoročno. A grčki problemi su daleko od prevazilaženja. Štrajkovi i protesti se nastavljaju, dok zvaničnici iz trojke, Međunarodnog monetarnog fonda, Evropske unije i Evropske centralne banke, pregovaraju sa Grčkom vladom o narednoj tranši zajma. Indeksi Grčke banke su u jednom trenutku pali za 12 odsto, pre nego što je Grčka centralna banka aktivirala svoj fond za spasavanje da bi spasla banku „Proton“. Ta manja banka je pod istragom zbog mogućeg kršenja zakona o pranju novca. To je prva banka koja je zatražila pomoć od Fonda za finansijsku stabilizaciju, koji je uspostavljen da bi se pomoglo grčkim finansijskim institucijama da prežive dužničku krizu. Mada analitičari kažu da je banka „Proton“ sama sebi stvorila probleme, odnosno da oni nusu povezani sa dužničkom krizom.